'Polisie' skiet jong boer by plaashek dood | Netwerk24
Deur Hanti Otto 20 April 2019 22:04
Die aanvallers het, volgens boodskappe tussen gemeenskapslede, “gelyk soos polisie”, met ligte op hul voertuig se dak.
Marius Müller, nasionale operasionele koördineerder van AfriForum, sê die boer het omstreeks 19:00 ’n voertuig by die plaashek, net buite Hoopstad, gesien en gaan ondersoek instel.
Dringende gebedsversoek asb: Plaasaanval tussen Bloemhof Hoopstad
“Dit blyk dat hy met die mense gepraat het en toe sy pa, wat ook op die plaas bly, gebel het om soontoe te kom,” sê Müller.
Die pa het die hek in sy voertuig genader en gesien hoe die persone by die hek in hul voertuig spring en wegjaag.
“Die pa was bang hulle het sy seun ontvoer en het agterna begin jaag – toe sien hy iets langs die pad, net buite die hek lê,” sê Müller.
Dit was sy seun en een van die verdagtes, laasgenoemde geklee in ’n polisie-weerkaatsbaadjie.
Die verdagte was dood, vermoedelik deur die jong boer geskiet.
Toe die pa ’n noodroep uitstuur, het die gemeenskap geglo dat die seun swaar gewond was, maar nog leef.
“Dringende gebedsversoek asb: Plaasaanval tussen Bloemhof Hoopstad,” het die boodskap gelui en bygevoeg dat die jong boer geskiet is en mense vir hom moet bid.
Müller het egter bevestig dat hy ook op die toneel by die plaashek oorlede is.
Intussen het boere paaie afgesper en die polisie se honde-eenheid en lede van die taktiese reaksiemag is ontbied, op soek na ’n wit of blou Toyota Camry met ligte op die dak.
Nog ’n boodskap is versprei wat mense waarsku dat die verdagtes vermoedelik “almal gewapen” is.
* Teen Saterdag omstreeks 22:00 was die aanvallers nog soek.
Meer oor: Hoopstad | Plaasmoord | Boer